b'\n_START_ARTICLE_\nPali\xc5\xabni\xc5\xa1kio tiltas\n_START_SECTION_\nIstorija\n_START_PARAGRAPH_\nPastatytas 1933 m. J\xc4\xaf projektavo ir statybos darbus pri\xc5\xbei\xc5\xabr\xc4\x97jo tuometis Panev\xc4\x97\xc5\xbeio apskrities savivaldyb\xc4\x97s in\xc5\xbeinierius, v\xc4\x97liau \xe2\x80\x93 Lietuvos Respublikos susisiekimo ministras Kazys Germanas._NEWLINE_Anuomet objektas vaidino kur kas svarbesn\xc4\xaf vaidmen\xc4\xaf nei dabar \xe2\x80\x93 per j\xc4\xaf \xc4\x97jo pagrindinis kelias i\xc5\xa1 Panev\xc4\x97\xc5\xbeio link Suba\xc4\x8diaus, Kupi\xc5\xa1kio. Iki pastatant \xc5\xa1\xc4\xaf gel\xc5\xbebetonin\xc4\xaf tilt\xc4\x85, beveik toje pat vietoje stov\xc4\x97jo 1919 m. Lietuvos kariuomen\xc4\x97s savanori\xc5\xb3 statytas medinis tiltas. Naujasis keli\xc5\xb3 in\xc5\xbeinerijos statinys savivaldybei kainavo 73 000 lit\xc5\xb3. 1933 m. tiltui suteiktas S. Dariaus ir S. Gir\xc4\x97no vardas._NEWLINE_Per savo gyvavimo laikotarp\xc4\xaf Pali\xc5\xabni\xc5\xa1kio tiltas buvo kelet\xc4\x85 kart\xc5\xb3 rekonstruotas. 1974 m. pakeisti jo tur\xc4\x97klai. Pagal \xe2\x80\x9eLietprojekto\xe2\x80\x9d Kauno skyriaus 1993 m. parengt\xc4\x85 \xc5\xa1io statinio sutvarkymo projekt\xc4\x85, tiltas buvo praplatintas iki 5,6 m plo\xc4\x8dio. Va\xc5\xbeiuojamoji dalis i\xc5\xa1 prad\xc5\xbei\xc5\xb3 buvo gr\xc4\xafsta akmenimis, paskui remontuojant jie pakeisti asfalto danga. Kadangi gel\xc5\xbebetonini\xc5\xb3 tilt\xc5\xb3 gyvavimo trukm\xc4\x97 yra 80 met\xc5\xb3, 2012 m. objektas buvo u\xc5\xbedarytas bandymams. Pirmiausia buvo ap\xc5\xbei\xc5\xabr\xc4\x97tos konstrukcijos, priva\xc5\xbeiavimai, o v\xc4\x97liau atliekami statiniai ir dinaminiai bandymai \xe2\x80\x93 pama\xc5\xbeu didinamos apkrovos. Bandymai parod\xc4\x97, kad in\xc5\xbeinerinis objektas atitinka visus reikalavimus._NEWLINE_Atokiau nutiestas p\xc4\x97stiesiems skirtas lieptas, nes tiltu vaik\xc5\xa1\xc4\x8dioti pavojinga \xe2\x80\x93 n\xc4\x97ra jiems skirtos juostos. Be to ant jo neprasilenkia du automobiliai, yra lenktas. Kadangi tiltas vertingas, nebuvo galimos jokios jo korekcijos, \xc4\xafrengiant papildom\xc5\xb3 konstrukcij\xc5\xb3 p\xc4\x97stiesiems.\n_START_SECTION_\nTilto konstrukcija\n_START_PARAGRAPH_\nGel\xc5\xbebetoninis arkinis tiltas \xe2\x80\x93 62 m ilgio, 5,20 m plo\xc4\x8dio, su trimis judamais lankstais, vienos 45 metr\xc5\xb3 ilgio angos. Tilto auk\xc5\xa1tis nuo vandens \xe2\x80\x93 10 m, leistina apkrova \xe2\x80\x93 13,6 t. Perdengim\xc4\x85 sudaro trys trij\xc5\xb3 lankst\xc5\xb3 arkos ir plok\xc5\xa1t\xc4\x97 vir\xc5\xa1uje, kuria vyksta eismas tik viena kryptimi. \xc5\xa0alitil\xc4\x8di\xc5\xb3 n\xc4\x97ra.'